སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་ཡང་དག་པའི་དབུ་འཁྲིད་ལམ་སྟོན་དང།དེ་བཞིན་མི་རབས་གོང་མ་རྣམས་དང་།ལྷག་པར་ལས་ཀྱི་སྣེ་མོར་གཏོགས་པ་ཡོངས་ཀྱིས་སྐུ་ངལ་བསྐྱོན་པའི་འབྲས་བུར་བོད་མིའི་སྒྲིག་འཛུགས་མ་ལག་དང་བཅས་པ་ཚགས་ཚུད་གང་ལེགས་ཡོད་ནའང།ད་དུང་ཡར་རྒྱས་གཏོང་དགོས་པའི་གནས་སྟངས་མང་པོ་ཡོད།བཙན་བྱོལ་དུ་ཡོད་པའི་བོད་མི་ཉམ་ཐག་རྣམས་ལ་ལྟ་རྟོག་བྱེད་ཕྱོགས་ཡར་རྒྱས་གཏོང་སྒོ་ཇི་ཡོད་ཉེ་ཆར་དབུལ་ཕོངས་ཉམ་ཐག་ལྟ་སྐྱོང་གི་ཆེས་མཐོའི་ཞིབ་འཇུག་ཚོགས་ཆུང་གི་སྙན་ཐོ་ཕུལ་འབྱོར་བྱུང་བའི་རྒྱབ་གཉེར་ལྟར་ལག་བསྟར་གྱིས་སྔར་ལྷག་ལྟ་སྐྱོང་བྱེད་རྒྱུ་ཡིན།དེ་བཞིན་འཕྲོད་བསྟེན་ཡར་རྒྱས་གཏོང་ཕྱོགས་ཐོག་ནད་རིགས་སྔོན་འགོག་གི་ཆེས་མཐོའི་ཞིབ་འཇུག་ཚོགས་ཆུང་གི་རྒྱབ་གཉེར་སྙན་ཐོ་དང།གཞན་ཡང་ཨ་རིའི་རོགས་ཚོགས་ནས་བོད་མིའི་འཕྲོད་བསྟེན་དང་འབྲེལ་བའི་སྙན་ཐོ།འཕྲོད་བསྟེན་ཚོགས་ཆེན་བསྐོང་ཚོགས་ཞུས་པ་བཅས་འབྲེལ་ཡོད་སོ་སོའི་རྒྱབ་གཉེར་གལ་འགངས་ཆེ་ཁག་ལག་བསྟར་ཞུ་རྒྱུ་ཡིན།ཡང་གོ་སྐབས་འདི་བརྒྱུད་ཉེ་ཆར་ཨ་རིའི་རོགས་ཚོགས་ནས་བཙན་བྱོལ་བོད་མིའི་སྨན་བཅོས་ལྟ་སྐྱོང་ལས་གཞིར་གཟེངས་བསྟོད་ཡིག་ཆ་གནང་བར་ཐུགས་རྗེ་ཆེ་ཞུ་རྒྱུ་ཡིན།